Oficiālais Vēstnesis L 335 , 10/12/1998 Lpp. 0030 - 0032



Komisijas Regula (EK) Nr. 2646/98 (1998. gada 9. decembris), ar ko paredz sīki izstrādātus noteikumus Padomes Regulas (EK) Nr. 2494/95 īstenošanai attiecībā uz obligātiem standartiem tarifu traktējumam Saskaņotajā patēriņa cenu indeksā (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EK) 2494/95 (1995. gada 23. oktobris) par saskaņotajiem patēriņa cenu indeksiem [1] un jo īpaši tās 4. pantu un 5. panta 3. punktu, pēc apspriešanās ar Eiropas Centrālo banku [2], tā kā, pamatojoties uz Regulas (EK) Nr. 2494/95 5. panta 1. punkta b) apakšpunktu, katrai dalībvalstij ir jāsagatavo Saskaņotais patēriņa cenu indekss (SPCI), kas sākas ar 1997. gada janvāra indeksu; tā kā Regulas (EK) Nr. 2494/95 9. pants prasa nodrošināt to, ka visiem attiecīgajiem izdevumu apakšindeksiem vai kategorijām konsekventi tiek piemērota Laspeiresa tipa indeksa formula; tā kā to svariem būtu attiecīgi jāatspoguļo izdevumu modelis pēc indeksa kopsummas; tā kā SPCI apakšindeksus, kas ietver tarifu cenas, praksē iegūst vai nu tieši no piegādātājiem, vai arī tos aprēķina dalībvalstis, pamatojoties uz datiem par tarifu cenām un tām pamatā esošajiem patēriņa modeļiem, ko nodrošina piegādātāji; tā kā apakšindeksu veidošanas procedūras ir ievērojami atšķirīgas, ja izmaiņas tarifu struktūrā veic reizē ar izmaiņām konkrēta elementa tarifu cenā, un līdz ar to patērētāji ir spiesti izvēlēties jaunus patēriņa veidus; tā kā tāpēc ir svarīgi nodrošināt to, lai varētu iegūt attiecīgu pamatinformāciju, nodrošinot to, ka iegūtie SPCI atbilst Regulas (EK) Nr. 2494/95 4. pantā izklāstītajai prasībai par salīdzināmību; tā kā, pamatojoties uz Regulas (EK) Nr. 2494/95 6. pantu, SPCI sagatavošanai vajadzīgā pamatinformācija, kas būtu jāiegūst no statistikas struktūrvienībām, sastāv no cenām un svariem, kuri ir jāņem vērā, lai panāktu salīdzināmību; tā kā, pamatojoties uz Regulas (EK) Nr. 2494/95 7. pantu, statistikas struktūrvienībām, ko dalībvalstis aicina sadarboties cenu informācijas vākšanā vai nodrošināšanā, būtu jāļauj novērot faktiskās cenas un sniegt godīgu un pilnīgu informāciju tad, kad to pieprasa; tā kā, pamatojoties uz 4. pantu Komisijas Regulā (EK) Nr. 1749/96 [3], kurā jaunākie grozījumi izdarīti ar Padomes Regulu (EK) Nr. 1688/98 [4], SPCI būtu jāaprēķina, ietverot jaunu nozīmīgu preču vai pakalpojumu cenu izmaiņas; tā kā šai regulai nebūtu jāizvirza prasība dalībvalstīm veikt jaunus statistikas pārskatus; tā kā šajā regulā paredzētie pasākumi ir saskaņā ar Statistikas programmu komitejas atzinumu (SPK), IR PIEŅĒMUSI ŠO REGULU. 1. pants Mērķis Šīs regulas mērķis ir noteikt tarifu cenu atspoguļojuma obligātos standartus Saskaņotajā patēriņa cenu indeksā (SPCI). 2. pants Definīcijas Šajā regulā: 1. "Tarifs" ir saraksts ar iepriekš noteiktām cenām un nosacījumiem, ko vienas un tās pašas preces vai pakalpojuma vai līdzīgu preču un pakalpojumu pirkšanai un patēriņam centralizēti noteicis piegādātājs, valsts vai nolīgums, lai ietekmētu patēriņa modeļus, izmantojot attiecīgi diferencētas cenas un nosacījumus saskaņā ar patērētāju raksturīgām iezīmēm, patēriņa līmeni, struktūru vai laiku. Tarifi nav apspriežami ar mājsaimniecībām; 2. "Tarifa cena" ir tarifā ietvertā cena, ko piemēro konkrētās preces vai pakalpojuma patēriņa elementam vai vienībai. 3. pants Pamatinformācija Pamatinformācija ir visas tarifu cenas un svari, kas atspoguļo preces vai pakalpojuma patēriņa struktūru saskaņā ar patērētāju raksturīgām iezīmēm, patēriņa līmeni, struktūru vai patēriņa laiku. 4. pants Datu avoti 1. SPCI apakšindeksus, kas ietver tarifu cenas, aprēķina dalībvalstis, izmantojot piegādātāja nodrošināto pamatinformāciju, kas definēta 3. pantā. 2. Statistikas struktūrvienībām, ko dalībvalstis aicina sadarboties pamatinformācijas vākšanā vai sniegšanā, ir jāsniedz godīga un pilnīga informācija tad, kad to pieprasa, un jāļauj pēc to organizāciju un iestāžu pieprasījuma, kas atbild par oficiālās statistikas vākšanu, iegūt tik sīku informāciju, cik nepieciešams, lai novērtētu atbilstību prasībām par salīdzināmību un SPCI apakšindeksu kvalitāti. 5. pants Procedūra SPCI apakšindeksus, kas ietver tarifu cenas, aprēķina, izmantojot formulu, kas ir saskanīga ar Laspeiresa tipa formulu, ko izmanto citiem apakšindeksiem. Tiem būtu jāatspoguļo cenu izmaiņas, kas radušās sakarā ar izmaiņām izdevumos, kuri saistīti ar mājsaimniecību izvēlētā patēriņa modeļa uzturēšanu pirms attiecīgās izmaiņas tarifā. Ja ir izmaiņa tarifā un ja pēc šīs izmaiņas: 1. Nemainās patēriņa elementa vai vienības apraksts, tad šā elementa vai vienības cenu saskaņā ar veco un jauno tarifu salīdzina tieši, un cenu atšķirību iekļauj SPCI; 2. Mainās patēriņa elementa vai vienības apraksts vai tiek pievienots jauns elements, kas neietver jaunu preci vai pakalpojumu patērētājam, tad cenas izmaiņu aprēķina, izmantojot svarus, kas atbilst izdevumiem, kuri ir saistīti ar piemērotā patēriņa modeļa saglabāšanu attiecīgajā perioda (līdz vienam gadam) pirms izmaiņas. Preču apraksta izmaiņu korekcijas jābūt atbilstīgām kvalitātes korekcijām, kas veiktas citos apakšindeksos; 3. Tarifam pievieno patēriņa elementu vai vienību ar jaunu un atšķirīgu aprakstu, kas veido jaunu preci vai pakalpojumu patērētājam, to atspoguļo kā "jaunas nozīmīgas preces un pakalpojumus", kā definēts Regulā (EK) Nr. 1749/96. Ja izdevumi par jauno preci vai pakalpojumu ir lieli, tos ietver indeksā, piesaistot no tā mēneša, kad jaunais tarifs stājas spēkā, aprēķinot paredzamo tūlītējo patēriņu, vai 12 mēnešos. 6. pants Salīdzināmība Par salīdzināmiem uzskata tādus SPCI, kas izveidoti, ievērojot šīs regulas 5. pantā izklāstītās procedūras vai ievērojot citas procedūras, ar kurām iegūtais indekss neatšķiras no indeksa, kas izveidots, ievērojot minētās procedūras, vairāk kā caurmērā par vienu desmito daļu no procenta punkta gadā salīdzinājumā ar iepriekšējo gadu. Visus procedūru un prakses grozījumus, kas vajadzīgi, lai nodrošinātu šajā punktā definēto salīdzināmību, ievieš apakšindeksos agrākais — pēc šīs regulas stāšanās spēkā, bet vēlākais — līdz 1998. gada decembrim, un tie stājas spēkā, sākot no 1999. gada janvāra indeksa. 7. pants Kvalitātes kontrole Dalībvalstis nodrošina Komisiju (Eurostat) ar informāciju par procedūrām, kas izstrādātas tarifu cenu traktējumam, ja šīs procedūras atšķiras no tām, kas konkretizētas šīs regulas 5. pantā; dalībvalstis to dara pirms šo procedūru piemērošanas. Dalībvalstis arī pēc Komisijas (Eurostat) pieprasījuma nodrošina informāciju par procedūrām, ko izmanto, lai ievērotu šajā regulā noteiktās obligāto standartu prasības. 8. pants Stāšanās spēkā Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1998. gada 9. decembrī Komisijas vārdā — Komisijas loceklis Yves-Thibault de Silguy [1] OV L 257, 27.10.1995., 1. lpp. [2] Atzinums sniegts 1998. gada 8. jūlijā. [3] OV L 229, 10.9.1996., 3. lpp. [4] OV L 214, 31.7.1998., 23. lpp. --------------------------------------------------